Eebba Waaqeffannaa

Eebba Waaqeffannaa eebba maqaa Waaqa jajachuun eegalun akka Waaqni hawwii  isaanii  guutu  kan waqtiilee adda addaatti gaggeeffamuudha. Eebbi kunis ganamaa fi galgala, nyaata duraa fi nyaata booda, hiree fi carraa, gammachuu fi gadda irratti dhihaata. Sababni eebba taasifamuufis wanta hamaarraa of eeguuf, carraa gaarii qunnamuuf ykn galma  gahuufi.

Waaqeffannaa  keessatti  eebbi  iddoo guddaa  qaba. Waaqeffataan eebban hammachiisaafi magnfannaa itti raawwata. Qaalluunis eebban Waaqeffattoota galma keessatti gaggeessa. Akka   Waaqeffannaatti Waaqni  waan  hunda  kan  uumuu  eegale  eebbaan ture;  erga uumees   booda   eebbaan xumure. Wanti cufti eebbaan jalqabama; eebbaanis goolabama.

Eebbi Waaqeffannaa waan  lama  of keessaa  qaba. Tokko  beeliidha.  Beelii jechuun  jalqaba  waan  hundaati. Akka  kanaan  eebba  jechuun  harka  hiikkannaa  ykn  jalqaba  waan  milkii tolfachuufi qajeelchuudha. Waanti hojjatamuuf ykn dalagamuuf jedhu akka toluuf dursa eebbifatan. Kan biraa Belel jedhama. Belel jechuun dhuma waan hundaati. Yeroo  kana  waanti  yaadan  milkaa'uu  ykn  toluu  isaatiif  kan eebbifatanii galateeffatanidha.Daaniyaa,2006:139

Waqtiilee eebbaa 

Eebbi yeroo adda addaatti taasifama. 
Eebba ganamaa
 Yaa Waaq kan dubbatee nu dubbachiisu fi kan hamaa nutti yaadu nurraa qabbi.
 Yaa Waaq mirga nu oolchi; hamaa nurraa qabi.
 Waaqa nagaan nu bulchite, nagaan nu oolchi.
Eebba galgalaa
 Yaa Waaq, ani galee, kan galee hin rafne narraa qabi; ani rafee kan rafee hin bulle narra qabi.
 Waaqa nagaan nu oolchite, nagaan nu bulchi. yaa waaq ilkee halkaniif guyyaa hidditu nurraa qabi.
Eebba yeroo adda addaa
 Waaqni  si  haaguddisu.
 Waaqni si  haa'eebbisu.  
 Waaqni siif haatolu.
 Waaqarraa argadhaa.
 Waaqarraa hindhabiin.
 Waaqni siif haakennu.
 Waaqni si haafayyisu.

Kanas ilaali
 Waaqeffannaa
 Eebba
 Tarree Eebbaa
 Afoola
Wabii